ОПРЕДЕЛЕНИЕ НА СЪДА НА ПУБЛИЧНАТА СЛУЖБА
НА ЕВРОПЕЙСКИЯ СЪЮЗ
(първи състав)
16 декември 2013 година
Дело F‑162/12
CL
срещу
Европейска агенция за околната среда (EEA)
„Публична служба — Срочно нает служител — Отпуск по болест — Връщане на работа — Задължение за полагане на грижа — Психически тормоз“
Предмет:      Жалба, подадена на основание член 270 ДФЕС, с която CL иска по същество отмяна на писмото от 21 февруари 2012 г. относно връщането му на работа след продължителен отпуск по болест, отмяна на решението от 20 септември 2012 г., отхвърлящо административната му жалба от 21 май 2012 г. срещу посоченото писмо, както и осъждане на Европейската агенция за околната среда (EEA) да му заплати равностойността на едногодишното трудово възнаграждение като обезщетение за претърпяната вреда.
Решение:      Отхвърля жалбата. CL понася собствените си съдебни разноски и се осъжда да заплати съдебните разноски, направени от Европейската агенция за околната среда.
Резюме
Длъжностни лица — Задължение на администрацията за полагане на грижа — Обхват — Засилено задължение в случай на засягане на психическото здраве на длъжностното лице
(член 24 от Правилника за длъжностните лица)
Понятието за задължение на администрацията за полагане на грижа отразява равновесието на взаимните права и задължения, които Правилникът създава в отношенията между администрацията и служителите от публичната служба. Това равновесие предполага по-специално, че когато се произнася във връзка с положението на длъжностно лице, администрацията взема предвид всички обстоятелства, които могат да бъдат определящи за решението ѝ, и при това тя трябва да отчита не само интереса на службата, но също и този на съответното длъжностно лице.
Когато са налице съмнения, че длъжностното лице среща затруднения при изпълнението на своите задачи поради здравословни причини, задължението за полагане на грижа изисква администрацията да положи всички необходими усилия, за да се премахне това съмнение. Освен това изискванията към администрацията във връзка със задължението ѝ за полагане на грижа са още по-високи, когато става въпрос за длъжностно лице в особено положение, по отношение на което съществуват съмнения за психическото му здраве и съответно за способността му да защитава адекватно своите интереси. В резултат на това в този специфичен контекст администрацията е длъжна да настоява пред длъжностното лице да приеме да му бъде извършен допълнителен медицински преглед по-специално като се позове на правото на институцията да задължи длъжностното лице да се подложи на преглед от лекар-консултант, на основание член 59, параграф 1, алинея 3.
(вж. точки 45 и 46)
Позоваване на:
Съд — 28 май 1980 г., Kuhner/Комисия, 33/79 и 75/79, точка 22; 29 юни 1994 г., Klinke/Съд, C‑298/93 P, точка 38
Съд на публичната служба — 13 декември 2006 г., de Brito Sequeira Carvalho/Комисия, F‑17/05, точка 72; 28 октомври 2010 г., U/Парламент, F‑92/09, точки 65 и 85